BARBORKA
Przeminol rok i zas bydymy fajrowac Dziyn Gornika, abo jak kto woli, Barborka. Bo to jest tak, ze Gornik niy moze fajrowac bez Barborki, a Barborka niy moze sie obynsc bez Gornika. Oba fest ze sobom czimiom. Bo sw. Barbara jest patronkom Gornikow i na kozdyj grubie stoi jeji figura, a Bergmony, co idom na szychta oddowajom sie ji w opieka. No i sw. Barborka nojczynsci wysuchuje te prosby, ale niy dycki. Bo juz od wiekow wszyscy wiedzom, ze robota na grubie jest fest ciynzko i oszydliwo. I tak tyz zostalo do dzisiej.Wiela Bergmonow straciolo na dole zycie …wiela z nich poszlo na ostatnio szychta…
Moj Papa tyz robiol na grubie. Bol nojstarszy z wszyskich bajtlow, bolo mu 13 lot jak skonczol szkola i zarozki poszol ze swojim Ojcym, a mojim opom Mateuszym na dol na gruba robic. Moja oma Marta dycki robiola im na czolach krzizyk i rzykala, coby szczynsliwie ze szychty prziszli nazod.
Wiela lot niyskorzy, dycki jak Papa szol na szychta , moja Mama prosiola Pana Boga , coby mu dol przisc nazod…tak jak wtynczos oma.
Papa miol szczynscie, niy tak, jak jego mlodszy bracik, kerego zasulo jak mu bolo 20 lot. Przerobiol na grubie przeszlo 40 lot.
Pamiyntom, jak przilaziol wymynczony, wele oczow bol zmazany, bo niy szlo domyc tego pylu z wonglo. Prziszol, dycki dol Mamie i mie kusika, zjod cosik i poszol sie legnonc. Jo niyroz lygalach wele Niego, a On mie tak fest przigarnol do sia , czasym jeszcze yno pedziol: „moja Barboreczko” i…usnol.
Czamu dali mi na miano Barbara osprawialach na samym przodku mojich wspomnien. Tak richtig, to moc Bergmonow dowo swojim cerkom te miano.
Robiyli tyz na tyj samyj grubie „Gliwice” dwa moje braciki, a trzeci robiol w przemysle wynglowym, ale na wiyrchu.
Toz se mozecie przedstawic, jak w dziyn Barborki rano colko familijo szla na mszo do Kosciola. Papa na przodku, obleczony w gorniczy uniform, na glowie miol mycka z biolymi piorami, kere powiywaly na wietrze, wele niego Mama czimala mie za rynka, i piync dorodnych synkow. Niywiela brakowalo, a Papa by pynknol ze szczynscio i dumy. Potym, jak my juz prziszli nazod z Kosciola, to Mama konczola warzyc obiod. Choc Mama dycki na niedziele i swiynta warzola nudelzupa ze swojskimi nudlami, kluski i rolady z modrom kapustom, tak, jak na Slonzokow przipodalo, to jednak w tyn dziyn prawie tyn obiod smalowol inakszy, tak jeszcze bardzij swiontecznie. Po obiedzie dycki mieli my byzuch, przilaziyli ujki, ciotki, kuzyny i zaczlo sie richtig fajrowanie. A wiela gyszynkow dostalach, graczkow i maszketow! Papa postawiol flaszka jakis gorzoly, Mama stowiala na stol jakes wuszty, grzone i na zimno, galert, kartofelzalat i…juz niy spomnia, co tam jeszcze bolo, bo jo wolalach kolocz i babowka.
Pamiyntom, jak roz moj brat, kery robiol za tokarza, zmajstrowol dlo Papy gyszynk na Barborka: na wzor prawdziwyj karbidki z mosiondzu zrobiol fojercojg. Od dolu trza bolo naloc byncinu i zakryncic sroba, a smierdzialo w colkij chalpie!
Niywiela mom pamiontek po Papie, ale tyn fojercojg dostalach od Mamy jak umar i czimia go jak nojwiynkszy skarb. Od czasu do czasu go wypucuja, ale on juz jest przeszlo 50 lot stary, toz niy bydzie wyglondol jak nowy.
Na jednym obrozku widzicie tyn fojercojg, a na drugim portret mojego Papy, kery w latach piyncdziesiontych dugo bol w galeryi „nojlepszych pracownikow” na grubie.
Barbara Matusiewicz
lij_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn sot_Latn